
Projekti “Narva raekoja fassaadi restaureerimine” sildfinantseerimise lubamine ja omafinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK
Narva Linnavalitsuse Linnavara- ja Majandusamet koostöös Narva Linna Arenduse ja Ökonoomika Ametiga töötavad välja projekti “Narva raekoja fassaadi restaureerimine” selle järgnevaks esitamiseks EAS Piirkondade konkurentsivõime tugevdamise väikeprojektide programmi. 

Projekt näeb ette raekoja seinte, sokli ja muude fassadiga seotud detailide restaureerimist ning vihmavee äravoolusüsteemi ehitust. Praegu on raekoja seinad halvas olukorras, krohv laguneb mitmetes kohtades ja see rikub hoone välisilmet. Phare programmi abiga paigaldati 2006. aastal uued aknad ja välisuksed ning soojustati ära pööning. 

Peale fassaadi restaureerimist tõuseb raekoja hoone atraktiivsus. See toob endaga aga kaasa linna külastajate arvu suurenemise ning aitab tõsta Narva linna mainet.

Projekti üldsumma moodustab 2 430 000 kr. Programmist saab maksimaalselt taotleda    1 000 000 kr, seega Narva linna omafinantseeringuks jääb 1 430 000 kr. Omafinantseeringut on vaja 2007. aastal 500 000 kr ja 2008. aastal 930 000 kr. Projekt kestab juunist 2007 kuni septembrini 2008. Projekti hakkab ellu viima Narva Linnavalitsuse Linnavara- ja Majandusamet.

Programmi kohaselt peab Narva Linnavalitsus algul ise projekti kulud katma, sest toetus laekub ühe kuu jooksul pärast projekti aruannete aktsepteerimist programmi poolt. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja          2007. aastal 500 000 krooni ja 2008. aastal 500 000 kr ulatuses.

Sildfinantseerimine tähendab väljamakseid linnaeelarvest toetust sisaldava projekti kulude katteks toetusest saadavate vahendite ulatuses enne toetuse laekumist. Toetuse vahendite laekumisel linnaeelarve vahendid taastatakse. Sildfinantseerimine on sisuliselt toetuse krediteerimine ning selleks on võimalik kasutada panga sildfinantseerimise laenu.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

3.1 Kinnitada projekti “Narva raekoja fassaadi renoveerimine” omafinantseeringuks            

1 430 000 kr. 

3.2 Projekti positiivse rahastamisotsuse korral Narva Linnavalitsusel näha omafinantseering ette 2007. aasta eelarves 500 000 kr ja 2008. aasta eelarves 930 000 kr.

3.3 Lubada Narva Linnavalitsusel võtta sildfinantseerimise pangalaen 2007. aastal           500 000 krooni ulatuses ja 2008. aastal 500 000 kr.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

